SET ปิดเช้าดิ่งหนักกว่า 19 จุด รับข่าวสงครามสหรัฐฯ-ตุรกี ภาคบ่ายเสี่ยงหลุดแนวรับ 1,680จุด
SET ปิดเช้าดิ่งหนักกว่า 19 จุด รับข่าวสงครามสหรัฐฯ-ตุรกี ภาคบ่ายเสี่ยงหลุดแนวรับ 1,680 จุด โดยดัชนีปิดเช้านี้ที่ระดับ 1,686.75 จุด ลดลง 19.21 จุด หรือ 1.13% มูลค่าการซื้อขาย 2.94 หมื่นลบ.
14 ส.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (14 ส.ค.) ระดับ 1,686.75 จุด ลดลง 19.21 จุด หรือ 1.13% มูลค่าการซื้อขาย 2.94 หมื่นลบ.
ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้ปรับตัวลงตามคาด จากความกังวลวิกฤตค่าเงินในตุรกีที่อ่อนค่าเร็ว สาเหตุมาจากทางการเมืองระหว่างสหรัฐฯและตุรกีเข้ามาเกี่ยวข้องด้วย ส่งผลให้ตลาดหุ้นในภูมิภาคเอเชียเมื่อวานนี้ต่างปรับตัวลงกันทั่วหน้า แต่ตลาดบ้านเราได้ปิดทำการเมื่อวานนี้
ดังนั้นเช้านี้เปิดตลาดฯมาจึงปรับตัวลงชดเชย อย่างไรก็ดีเรื่องนี้ไม่มีผลกระทบโดยตรงต่อไทย ถ้าจะมีก็เพียง Sentiment และค่าเงินบาทที่อาจจะอ่อนค่าตามสกุลเงินในภูมิภาค ซึ่งก็อาจมีผลต่อ Fund Flow ได้ แต่เรื่องนี้ก็ยังประเมินไม่ได้ในขณะนี้ โดยยังต้องติดตามความคืบหน้าของสถานการณ์ต่อไป
ด้านตลาดหุ้นในภูมิภาคเอเชียเช้านี้บางส่วนได้ฟื้นตัวขึ้นมาได้ แต่ Emerging Market ยังน่ากังวลอยู่ โดยตลาดหุ้นฟิลิปปินส์ และตลาดหุ้นอินโดนีเซีย ยังปรับตัวลงอยู่ ส่วนตลาดหุ้นมาเลเซียก็บวกได้เล็กน้อย
สำหรับแนวโน้มการลงทุนในช่วงบ่ายนี้ น.ส.ธีรดา กล่าวว่า ตลาดฯคงจะยังซบเซาอยู่ แต่ก็ขึ้นอยู่กับสถานการณ์ในตุรกีจะดีขึ้นได้หรือไม่ พร้อมให้แนวรับ 1,680 จุด ส่วนแนวต้าน 1,700 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPALL  มูลค่าการซื้อขาย 3,255.69 ล้านบาท ปิดที่  69.25 บาท ลดลง   2.00 บาท
PTT    มูลค่าการซื้อขาย 1,798.90 ล้านบาท ปิดที่  51.25 บาท ลดลง   0.50 บาท
PTTGC  มูลค่าการซื้อขาย 1,211.19 ล้านบาท ปิดที่  81.75 บาท ลดลง   0.25 บาท
CPF    มูลค่าการซื้อขาย   937.46 ล้านบาท ปิดที่  25.00 บาท เพิ่มขึ้น  0.10 บาท
BEAUTY มูลค่าการซื้อขาย   875.76 ล้านบาท ปิดที่   7.35 บาท เพิ่มขึ้น  0.55 บาท